11/05/2021 00:00 -
(ສພຊ) ວັນທີ 5 ເມສາ 2021 ທີ່ສະພາແຫ່ງຊາດ (ທາດຫລວງ) ໄດ້ມີພິທີມອບ-ຮັບໜ້າທີ່ລະຫວ່າງທ່ານ ນາງ ບົວຄຳ ທິບພະວົງ ປະທານກຳມາທິການຍຸຕິທຳ ສະພາແຫ່ງຊາດ ຊຸດທີ VIII ຜູ້ເກົ່າ ແລະ ທ່ານ ຄຳແພງ ວິລະພັນ ປະທານກຳມາທິການຍຸຕິທຳ ສະພາແຫ່ງຊາດ ຊຸດທີ IX ຜູ້ໃໝ່ ໂດຍການເຂົ້າຮ່ວມຂອງທ່ານ ຈະເລີນ ເຍຍປາວເຮີ ຮອງປະທານສະພາແຫ່ງຊາດ ພ້ອມດ້ວຍບັນດາທ່ານຮອງປະທານກຳມາທິການ, ຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ ແລະ ພະນັກງານ-ວິຊາການພາຍໃນກຳມາທິການດັ່ງກ່າວເຂົ້າຮ່ວມເປັນສັກຂີພິຍານ.
ໃນພິທີ, ທ່ານ ນາງ ບົວຄຳ ທິບພະວົງ ໄດ້ສະຫລຸບລາຍງານຜົນງານ 5 ປີ ການເຄື່ອນໄຫວຈັດຕັ້ງປະຕິບັດພາລະບົດບາດ ແລະ ການຊີ້ນຳ-ນຳພາຂອງຄະນະກຳມາທິການຍຸຕິທຳ ຊຸດທີ VIII ເຊິ່ງມີເນື້ອໃນສຳຄັນບາງຕອນວ່າ: ໂດຍປະຕິບັດຕາມແຜນການສ້າງກົດໝາຍ 5 ປີ ຂອງສະພາແຫ່ງຊາດ ຊຸດທີ VIII; ໃນນັ້ນ, ໃນຂົງເຂດວຽກງານຍຸຕິທໍາ ມີ 14 ສະບັບ ແລະ ສາມາດຈັດຕັ້ງປະຕິບັດຕາມແຜນການສໍາເລັດ 12 ສະບັບ, ຍັງບໍ່ທັນສໍາເລັດ 2 ສະບັບ ຄື: ກົດໝາຍວ່າດ້ວຍການຄຸ້ມຄອງການຈັດຕັ້ງປະຕິບັດຄໍາຕັດສິນຂອງສານ ແລະ ກົດໝາຍວ່າດ້ວຍການດໍາເນີນຄະດີແພ່ງ ສຳລັບບັນດານິຕິກໍາ ທີ່ເປັນເຄື່ອງມືໃຫ້ແກ່ກໍາມາທິການຍຸຕິທໍາ ປະກອບມີ 7 ສະບັບ ຄື: ມະຕິ ຂອງຄະນະປະຈໍາສະພາແຫ່ງຊາດ ສະບັບເລກທີ 129/ຄປຈ, ລົງວັນທີ 7 ກັນຍາ 2016 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກໍາມາທິການຍຸຕິທໍາ; ຂໍ້ຕົກລົງ ຂອງຄະນະເລຂາທິການສະພາແຫ່ງຊາດ ສະບັບເລກທີ 0449/ຄລສ, ລົງວັນທີ 28 ມິຖຸນາ 2017 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກົມຕິດຕາມກວດກາຂົງເຂດຍຸຕິທໍາ; ຂໍ້ຕົກລົງ ຂອງຄະນະເລຂາທິການສະພາແຫ່ງຊາດ ສະບັບເລກທີ 0450/ຄລສ, ລົງວັນທີ 28 ມິຖຸນາ 2017 ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກົມຄໍາຮ້ອງຂໍຄວາມເປັນທໍາ; ມະຕິ ຂອງຄະນະປະຈໍາສະພາແຫ່ງຊາດ ເລກທີ 132/ຄປຈ, ລົງວັນທີ 21 ສິງຫາ 2019 ວ່າດ້ວຍການກວດກາ, ຄົ້ນຄວ້າ ແລະ ພິຈາລະນາຄໍາຮ້ອງຂໍຄວາມເປັນທໍາ; ແຜ່ນພັບການພິຈາລະນາຄໍາຮ້ອງຂໍຄວາມເປັນທໍາ ຂອງຄະນະປະຈໍາສະພາແຫ່ງຊາດ; ຂໍ້ຕົກລົງ ສະບັບເລກທີ 26/ກມຍທ, ລົງວັນທີ 30 ມັງກອນ 2019 ວ່າດ້ວຍລະບຽບການຮັບ ແລະ ການ ພິຈາລະນາຄໍາຮ້ອງຂໍຄວາມເປັນທໍາ ຂອງກໍາມາທິການຍຸຕິທໍາ ແລະ ແຈ້ງການ ເລກທີ 307/ກມຍທ, ລົງວັນທີ 29 ພຶດສະພາ 2020 ຂອງກໍາມາທິການຍຸຕິທໍາ ກ່ຽວກັບການປະກອບເອກະສານ ແລະ ຂັ້ນຕອນການສະເໜີແຕ່ງຕັ້ງ, ຍົກຍ້າຍ, ປົດຕໍາແໜ່ງສະມາຊິກສະພາຜູ້ພິພາກສາ, ຜູ້ພິພາກສາຊັ້ນໜຶ່ງ, ຊັ້ນສີ່ ແລະ ຕໍາແໜ່ງບໍລິຫານປະເພດ 2 ຂຶ້ນໄປ, ການອອກພັກການ-ຮັບອຸດໜູນບໍານານ ຂອງຕໍາແໜ່ງບໍລິຫານປະເພດ 2 ພະນັກງານສານປະຊາຊົນ ແລະ ຮ່າງແບບຟອມ ກ່ຽວກັບເອກະສານການຄົ້ນຄວ້າພິຈາລະນາຄໍາຮ້ອງຂໍຄວາມເປັນທໍາ. ນິຕິກໍາໃຕ້ກົດ ໝາຍຂອງປະທານປະເທດ ປະກອບມີ 2 ສະບັບ ຄື: ລັດຖະບັນຍັດປະທານປະເທດ ວ່າດ້ວຍການດໍາເນີນຄະດີປົກຄອງ; ລັດຖະບັນຍັດ 003/ປປທ, ລົງວັນທີ 26 ທັນວາ 2012 ຂົງເຂດວຽກງານຍຸຕິທໍາ; ນອກນັ້ນ, ຍັງໄດ້ປະຕິບັດສຳເລັດຫລາຍໜ້າວຽກ ເປັນຕົ້ນດ້ານການຕົກລົງບັນຫາສຳຄັນຂອງຊາດ; ດ້ານວຽກງານການຕິດຕາມກວດກາ; ດ້ານວຽກງານການຕ່າງປະເທດ ແລະ ດ້ານວຽກງານການສ້າງຄວາມເຂັ້ມແຂງ.
ຈາກນັ້ນ, ທ່ານ ຄຳແພງ ວິລະພັນ ໄດ້ມີຄຳເຫັນກ່າວຮັບໜ້າທີ່ ເຊິ່ງທ່ານໄດ້ກ່າວວ່າ: ຂໍສະແດງຄວາມຍ້ອງຍໍ ຊົມເຊີຍ ແລະ ຕີລາຄາສູງ ຕໍ່ຜົນສຳເລັດທີ່ຄະນະກຳມາທິການຍຸຕິທຳ ສະພາແຫ່ງຊາດຊຸດທີ VIII ໂດຍມີທ່ານ ນາງ ບົວຄຳ ທິບພະວົງ ເປັນປະທານ ແລະ ທ່ານ ກົງຈີ ຢາງຈື ເປັນຮອງປະທານ ທີ່ຍາດມາໄດ້ ໃນໄລຍະ 5 ປີຜ່ານມາ ເຖິງຈະມີສະພາບຄວາມຫຍຸ້ງຍາກ ແລະ ສິ່ງທ້າທາຍຫລາຍປະການແຕ່ຄະນະກຳມາທິການຍຸຕິທຳ ສະພາແຫ່ງຊາດຊຸດທີ VIII ກໍສາມາດບັນລຸຄາດໝາຍຕ່າງທີ່ວາງໄວ້ເຊັ່ນ: ໜ່ວຍພັກໄດ້ກາຍເປັນໜ່ວຍພັກເຂັ້ມແຂງ, ປະຕິບັດໜ້າທີ່ຕິດຕາມກວດກາ ແລະ ພິຈາລະນາຄຳຮ້ອງຂໍຄວາມເປັນທຳຂອງປະຊາຊົນ ໄດ້ 82%, ກົງຈັກ ແລະ ພະນັກງານໄດ້ມີການເຕີບໃຫຍ່ເຂັ້ມແຂງ, ບັນດານິຕິກຳເປັນບ່ອນອີງໃຫ້ແກ່ການປະຕິບັດໜ້າທີ່ໄດ້ຮັບການສ້າງຂຶ້ນເປັນລະບົບພໍສົມຄວນ ເຊິ່ງເປັນພື້ນຖານສຳຄັນໃຫ້ແກ່ການເຄື່ອນໄຫວວຽກງານຂອງກຳມາທິການຍຸຕິທຳ ສະພາແຫ່ງຊາດຊຸດທີ IX ໄດ້ສືບຕໍ່ເສີມຂະຫຍາຍ ແລະ ຈັດຕັ້ງປະຕິບັດໃຫ້ກ້າວໜ້າຂຶ້ນຢ່າງບໍ່ຢຸດຢັ້ງ. ທ່ານຍັງໄດ້ໃຫ້ຄຳໝັ້ນສັນຍາວ່າຈະເຊີດຊູຄວາມຮັບຜິດຊອບການເມືອງສູງຂຶ້ນ ຮ່ວມກັບຄະນະກຳມາທິການ, ຄະນະກົມ ແລະ ວິຊາການ ທີ່ເປັນເສນາທິການຂອງກຳມາທິການ, ປະຕິບັດໜ້າທີ່ບົນພື້ນຖານລັດຖະທຳມະນູນ ແລະ ກົດໝາຍໃຫ້ດີທີ່ສຸດ ແລະ ພ້ອມທີ່ຈະອຸທິດເຫື່ອແຮງ, ສະຕິປັນຍາ, ຄວາມຮູ້, ຄວາມສາມາດຂອງຕົນເຂົ້າໃນການປະຕິບັດໜ້າທີ່ດ້ວຍຄວາມຮັບຜິດຊອບສູງ ເພື່ອຮ່ວມກັບຄະນະພັກ, ຄະນະນຳສະພາແຫ່ງຊາດ, ຜັນຂະຫຍາຍມະຕິຂອງກອງປະຊຸມໃຫຍ່ ຄັ້ງທີ XI ຂອງພັກ ແລະ ມະຕິກອງປະຊຸມຄັ້ງປະຖົມມະລືກຂອງສະພາແຫ່ງຊາດ ຊຸດທີ IX ໃຫ້ປະສົບຜົນສຳເລັດເປັນຢ່າງດີ; ສືບຕໍ່ປັບປຸງກົນໄກ, ລະບອບແບບແຜນວິທີເຮັດວຽກ, ຍົກສູງຄວາມຮັບຜິດຊອບໃນການຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງກຳມາທິການຍຸຕິທຳ ຕາມທິດ 4 ບຸກທະລຸທີ່ໄດ້ກຳນົດໄວ້ໃນມະຕິຂອງພັກ; ເພີ່ມທະວີລະດັບຄວາມຮູ້, ຄວາມສາມາດດ້ານທິດສະດີ, ວິຊາສະເພາະ, ຈັນຍາບັນ, ຈັນຍາທຳ ແລະ ນໍ້າໃຈຮັບໃຊ້ປະຊາຊົນຢ່າງບໍລິສຸດໃຈ ຂອງຖັນແຖວພະນັກງານ, ສະມາຊິກພັກ ແລະ ປະຕິບັດໜ້າທີ່ຕາມກົດໝາຍຢ່າງເຂັ້ມງວດ.
ໃນພິທີອັນມີຄວາມໝາຍສຳຄັນດັ່ງກ່າວ ຍັງໄດ້ຮັບຟັງການໂອ້ລົມຂອງທ່ານ ຈະເລີນ ເຍຍປາວເຮີ ເຊິ່ງທ່ານໄດ້ສະແດງຄວາມຍ້ອງຍໍຊົມເຊີຍຕໍ່ຜົນງານໃນໄລຍະ 5 ປີຜ່ານມາ ທີ່ກຳມາທິການຍາດມາໄດ້ ເພື່ອຮັບປະກັນໃຫ້ວຽກງານຂອງກຳມາທິການຍຸຕິທຳບັນລຸຕາມຈຸດປະສົງ; ພ້ອມນັ້ນ, ທ່ານຍັງໄດ້ຮຽກຮ້ອງມາຍັງຄະນະພັກ, ຄະນະນຳຂອງກຳມາທິການຍຸຕິທຳ ກໍຄືພະນັກງານ-ລັດຖະກອນ ແລະ ພາກສ່ວນກ່ຽວຂ້ອງຈົ່ງໃຫ້ຄວາມຮ່ວມມື ແລະ ຊີ້ນຳ-ນຳພາ, ສ້າງຄວາມສາມັກຄີ ເປັນເອກກະພາບ ແລະ ຍົກສູງຄວາມຮັບຜິດຊອບການເມືອງຂອງຕົນໃຫ້ສູງຕື່ມ.
ແຫຼ່ງຂ່າວທີ່ມາ: ສະພາແຫ່ງຊາດ